Harde slag toe skelmpie by venster uitvalŉ 38-jarige man is Donderdag in hegtenis geneem nadat die vrou met wie hy ŉ hotelkamer gedeel het, by die kamervenster uitgeval het. Volgens die polisie het die getroude man en sy vriendin op 15 Desember om 20:00 by ŉ hotel in Johannesburg ingeboek. Hotelpersoneel het vir hulle die sleutel vir ŉ kamer op die vierde verdieping gegee. “Sekerheidswagte het in die middel van die nag ŉ harde slag gehoor. Toe hulle ondersoek instel, het hulle die 25-jarige vrou ernstig beseer in die straat voor die hotel aangetref,” het kapt. Xoli Mbele, polisiewoordvoerder in Gauteng, gesê. “Sy het aan die wagte gesê haar vriend het haar by die venster uitgestoot.” Die hotelpersoneel het die polisie gekontak. “Toe polisie ongeveer 01:00 by die man se kamer inbars, het die man gelê en slaap asof niks gebeur het nie,” sê Mbele. Die vrou is in ŉ ernstige toestand na die hospitaal gehaas. Die man is in hegtenis geneem en sal Vrydag in die landdroshof in Johannesburg verskyn op aanklag van poging tot moord. “Die motief vir die voorval is onbekend en die ondersoek duur voort.”